​​​​​​​ተማሪዎች ሳይፈተኑ ወደ ቀጣዩ ክፍል እንዲያልፉ ተወሰነ
ውሳኔው የ8ኛ እና የ12ኛ ክፍል ተማሪዎችን አይመለከትምበሔለን ተስፋዬየዓለም ሥጋት ሆኖ የቀጠለው ኮሮና ቫይረስ ወረርሽኝ በኢትዮጵያ መከሰቱ ከታወጀበት መጋቢት 4 ቀን 2012 ዓ.ም. ጀምሮ በተቋረጠው የመማር ማስተማር ሒደት የትምህርት ዘመኑ በመጠናቀቁ፣ በክልልም ሆነ በፌዴራል ያሉ ተማሪዎች ያለ ፈተና ከክፍል ወደ ክፍል እንዲያልፉ ተወሰነ፡፡ ውሳኔውን ያስተላለፉት የፌዴራልና የክልል ትምህርት ቢሮዎች ሲሆኑ፣ ይህንን ውሳኔ ያስታወቁት ዓርብ ሐምሌ 3 ቀን 2012 ዓ.ም. በጋራ በሰጡት ጋዜጣዊ መግለጫ ነው፡፡ እንደ ቢሮዎቹ ገለጻ ውሳኔው 12ኛ ክፍል ብሔራዊ መልቀቂያ ፈተናና ስምንተኛ ክፍል ሚኒስትሪ ፈተናን አያጠቃልልም ብለዋል፡፡ የትምህርት ሚኒስትሩ ጌታሁን መኩሪያ (ዶ/ር) በመግለጫው ላይ እንደተናገሩት፣ መንግሥት ትምህርት መቼ እንደሚጀመር ከሚወስንበት ቀን አንስቶ ከአንድ ወር እስከ ግማሽ ባለው ጊዜ ውስጥ የስምንተኛና የ12ኛ ክፍል ተማሪዎች ለ45 ቀን የማካካሻ ትምህርት የሚማሩ መሆናቸውንና ፈተናውንም የሚወስዱት ከዚህ ትምህርት በኋላ ነው፡፡ የ12ኛ ክፍል ብሔራዊ መልቀቂያ ተፈታኞች በኦንላይን የሚፈተኑ መሆኑን፣ ለዚህም ትምህርት ሚኒስቴር ዝግጅት ማጠናቀቁንም አክለዋል፡፡የተማሪዎች ምዝገባን አስመክልቶ የግልም ሆነ የመንግሥት ትምህርት ቤቶች ምዝገባ መጀመር የሚችሉት ከነሐሴ 2012 ዓ.ም. መጨረሻ ሳምንት መሆኑን ገልጸው፣ ከዚህ ውጪ ምዝገባ ለማድረግ የሚንቀሳቀሱ ትምህርት ቤቶች ሕገወጥ ናቸው ሲሉ  አስጠንቅቀዋል፡፡ ከዚሁ ጋር በተያያዘ የትምህርት ሚኒስቴር የኮሙዩኒኬሽን ጉዳዮች ዳይሬክተር ወ/ሮ ሐረጓ ማሞ ትምህርት መቼ እንደሚጀመርና ወረርሽኙ መቼ እንደሚረግብ ስለማይታወቅ፣ ከፍለው የሚማሩ ተማሪዎች ከዚህ ቀደም በወጣው መመርያ መሠረት ይቀጥላሉ ብለዋል፡፡የኮሮና ቫይረስ ተከትሎ ከዚህ ቀደም ትምህርት ሚኒስቴር የግል ትምህርት ቤቶች ክፍያን በየወሩ እንዲቀጥሉ፣ ክፍያውንም ቀድሞ ይከፈል በነበረው ከ50 እስከ 75 በመቶ ያለውን ብቻ እንዲቀበሉ መወሰኑ ይታወሳል፡፡ 